„ Það sem ég tek með mér af þessum fundi er að stjórnendur Landspítalans eru á fullu við að vinna að því að leysa úr þeim vanda sem verið hefur í umræðunni að undanförnu í sambandi við bráðamóttökuna . Þau eru meðal annars að vinna í því að opna fleiri bráðadeildarrúm og reyna að hreyfa sig innan þess ramma sem skipuritið leyfir . “ Þetta segir Ólafur Þór Gunnarsson , varaformaður velferðarnefndar Alþingis . Fundað var um ástandið á bráðamóttöku Landspítalans í dag og voru gestir fundarins m.a. stjórnendur Landspítala , formaður félags almennra lækna , formaður sjúkrahúslækna , forstöðumaður bráðamóttökunnar og yfirlæknir . Ólafur Þór segir vilja og áhuga lækna á að aðstoða stjórnendur spítalans við að gera betur hafa komið skýrt fram á fundinum . „ Eins og Jón Magnús Kristjánsson [ yfirlæknir bráðalækninga á Landspítalanum ] hefur rætt á opinberum vettvangi eru þrjú meginatriði sem standa út af og ég er honum algjörlega sammála í því . Það þarf að bæta heimahjúkrun og -þjónustu til að draga úr aðflæði á spítalann , það þarf að hraða uppbyggingu hjúkrunarrýma , sem er raunar verið að gera en það þarf að halda því áfram , og í þriðja lagi þarf að semja við þær heilbrigðisstéttir sem samningar standa út af hjá , “ segir Ólafur Þór . Spurður um framhaldið segir Ólafur Þór að nefndin sé nú í nokkurs konar fundalotu til að fara yfir stöðuna . Landlæknir muni t.a.m. koma á fund nefndarinnar síðar í vikunni . „ Nefndin hafði frumkvæði að því í fyrra að ræða við landlækni og í kjölfarið kom skýrsla um stöðuna á bráðamóttökunni og nú munum við heyra aftur í landlækni um það hvernig eftirfylgni hafi verið . Við munum svo sannarlega fylgja þessu máli eftir . “